Generaldirektøren for Danmarks Radio, Maria Rørbye Rønn, fik sidste år en lønstigning på 700.000 kroner, så hun nu får 3,5 millioner kroner om året.

Det skriver Finans i anledning af, at Rigsrevisionen nu er ude med en løftet pegefinger overfor både lønnens niveau og den store stigning.

- En sådan lønstigning bør skriftligt begrundes og dokumenteres, og (Rigsrevisionen, red) skal anbefale, at dette gøres fremadrettet, skriver Rigsrevisionen ifølge Finans.

Samtidig kalder den Rørbye Rønns løn for 'høj' sammenlignet med andre offentligt aflønnede ledere i tilsvarende stillinger.

Forgænger fik det samme

Rigsrevisionen sammenligner blandt andet Rørbye Rønns løn med den bedst lønnede departementschef i staten, der får omkring to millioner kroner om året.

Rigsrevisionens irettesættelser får imidlertid ikke nogen direkte konsekvenser, da det stadig er DR's bestyrelse, der alene fastsætter generaldirektørens løn. Og bestyrelsesformand Michael Christiansen forsvarer sig med, at den tidligere topchef Kenneth Plummer fik en tilsvarende løn som Maria Rørbye Rønn nu gør.

- Jeg tager naturligvis Rigsrevisionens bemærkning til efterretning. Men jeg konstaterer også, at Rigsrevisionen ikke havde bemærkninger til et tilsvarende lønniveau, dengang generaldirektøren hed Kenneth Plummer (DR's generaldirektør 2005 - '10, red.) Det forekommer mig en anelse specielt. Og i hvert fald må jeg sige, at det gør det lidt vanskeligt at være bestyrelsesformand, siger han.